**ΑΝΑΚΟΙΝΩΣΗ**

**Πορεία Εργασιών Συγχώνευσης –**

**Τροποποίηση της ημερομηνίας του Ισολογισμού Αποτίμησης**

Στο πλαίσιο των από 28.02.2015 αποφάσεων των διοικητικών συμβουλίων των εταιρειών με την επωνυμία «AUTOHELLAS ΑΝΩΝΥΜΟΣ ΤΟΥΡΙΣΤΙΚΗ ΚΑΙ ΕΜΠΟΡΙΚΗ ΕΤΑΙΡΙΑ» (η **Εταιρεία**) και των μη εισηγμένων «ΒΕΛΜΑΡ ΕΛΛΗΝΙΚΗ ΑΥΤΟΚΙΝΗΤΩΝ ΚΑΙ ΑΝΤΙΠΡΟΣΩΠΕΙΩΝ ΑΝΩΝΥΜΗ ΕΜΠΟΡΙΚΗ ΚΑΙ ΒΙΟΜΗΧΑΝΙΚΗ ΕΤΑΙΡΕΙΑ» και «ΤΕΧΝΟΚΑΡ ΑΝΩΝΥΜΗ ΒΙΟΤΕΧΝΙΚΗ ΚΑΙ ΕΜΠΟΡΙΚΗ ΕΤΑΙΡΕΙΑ» (και οι τρεις από κοινού, οι **Συγχωνευόμενες**) περί έναρξης της διαδικασίας συγχώνευσης δι’ απορρόφησης των δύο τελευταίων από την Εταιρεία βάσει των διατάξεων του Κ.Ν. 2190/1920 και του Ν. 4172/2013, έκαστος όπως ισχύει, οι Συγχωνευόμενες προχώρησαν στην υποβολή των εκ του νόμου προβλεπόμενων εγγράφων στο Υπουργείο Οικονομίας, Υποδομών, Ναυτιλίας και Τουρισμού και στην αρμόδια Περιφέρεια.

Κατόπιν επεξεργασίας των ως άνω υποβληθέντων εγγράφων, το Υπουργείο απέστειλε την υπ’ αρ. πρωτ. 69281/26.06.2015 επιστολή με την οποία επεσήμανε τα σημεία που έχρηζαν διόρθωσης στον από 28.02.2015 Ισολογισμό Αποτίμησης που συνετάγη για τους σκοπούς της Συγχώνευσης για την εταιρεία με την επωνυμία «ΒΕΛΜΑΡ ΕΛΛΗΝΙΚΗ ΑΥΤΟΚΙΝΗΤΩΝ ΚΑΙ ΑΝΤΙΠΡΟΣΩΠΕΙΩΝ ΑΝΩΝΥΜΗ ΕΜΠΟΡΙΚΗ ΚΑΙ ΒΙΟΜΗΧΑΝΙΚΗ ΕΤΑΙΡΕΙΑ»

Λαμβανομένων υπόψη των σημείων που έχρηζαν διόρθωσης, τα διοικητικά συμβούλια των Συγχωνευόμενων στην από 29/06/2015 συνεδρίασή τους προέκριναν, προς επιτάχυνση της διαδικασίας,

(α) την τροποποίηση των από 28.02.2015 αποφάσεων των διοικητικών συμβουλίων των Συγχωνευόμενων μόνον όσον αφορά στον ορισμό της ημερομηνίας ισολογισμού αποτίμησης, ώστε η τελευταία να οριστεί τελικά στις 30.04.2015 και

(β) την επανάληψη των απαιτούμενων ενεργειών από τις Συγχωνευόμενες και τους ορισθέντες με την από 28.02.2015 ελεγκτές, ώστε οι Συγχωνευόμενες να συντάξουν ισολογισμό αποτίμησης, σχέδιο σύμβασης συγχώνευσης και επεξηγηματική προς τους μετόχους έκθεση, καθώς και οι ελεγκτές τις σχετικές εκθέσεις, λαμβανομένης πλέον υπόψη της προσδιορισθείσας εκ νέου ημερομηνίας ισολογισμού αποτίμησης.

Η ολοκλήρωση της επανάληψης της σχετικής διαδικασίας βάσει της εκ νέου προσδιορισθείσας ημερομηνίας ισολογισμού αποτίμησης των περιουσιακών στοιχείων των Συγχωνευόμενων αναμένεται εντός ευλόγου χρονικού διαστήματος.

Η ολοκλήρωση εν γένει της διαδικασίας των σκοπούμενων συγχωνεύσεων εξαρτάται από τη λήψη των κατάλληλων αποφάσεων των Διοικητικών Συμβουλίων και των Γενικών Συνελεύσεων των μετόχων των Συγχωνευόμενων καθώς και από τη λήψη των προβλεπόμενων από την ισχύουσα νομοθεσία εγκρίσεων από τις αρμόδιες αρχές και αναμένεται να έχει ολοκληρωθεί έως το τέλος του έτους.